b'\n_START_ARTICLE_\nJanni Hussi\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nJanni Hussi syntyi 14. syyskuuta 1991 Kymenlaaksossa, nykyisin Kouvolaan kuuluvassa Kuusankosken kaupungissa. _NEWLINE_Hussi harrasti kolmetoista vuotta jalkapalloa. Jalkapallon parissa Hussi joutui onnettomuuteen, jossa h\xc3\xa4n loukkasi polvensa. Loukkaantumisen j\xc3\xa4lkeen h\xc3\xa4n oli kuukauden sivussa treeneist\xc3\xa4, jonka j\xc3\xa4lkeen h\xc3\xa4n ei kuitenkaan en\xc3\xa4\xc3\xa4 pystynyt jatkamaan jalkapalloilua. H\xc3\xa4nen polvensa eiv\xc3\xa4t kest\xc3\xa4neet potkuista aiheutuvaa kovaa ja t\xc3\xa4r\xc3\xa4ht\xc3\xa4v\xc3\xa4\xc3\xa4 kuormitusta. T\xc3\xa4m\xc3\xa4n j\xc3\xa4lkeen Hussi siirtyi salitreenaamisen pariin._NEWLINE_Hussi seurusteli ja asui avoliitossa vuosina 2012\xe2\x80\x932016 Yhdysvalloissa NHL-j\xc3\xa4\xc3\xa4kiekkoilija Lauri Korpikosken kanssa. Vuoden 2018 h\xc3\xa4n alkoi seurustella liikemies Joel Harkimon kanssa ja kes\xc3\xa4ll\xc3\xa4 2019 he muuttivat yhteen Helsingin keskustaan._NEWLINE_Nuorena Hussi k\xc3\xa4rsi sy\xc3\xb6mish\xc3\xa4iri\xc3\xb6ist\xc3\xa4. H\xc3\xa4nell\xc3\xa4 on laktoosi-intoleranssi.\n_START_SECTION_\nOpiskelu ja yritt\xc3\xa4jyys\n_START_PARAGRAPH_\n19-vuotiaana Hussi ryhtyi yritt\xc3\xa4j\xc3\xa4ksi. Hussi on tehnyt laajasti erilaisia mallint\xc3\xb6it\xc3\xa4 kansainv\xc3\xa4lisesti julkaistuihin fitness- ja muotilehtiin, katalogeihin sek\xc3\xa4 yritysmainoksiin. Lis\xc3\xa4ksi h\xc3\xa4n on juontanut monia tapahtumia, messuja sek\xc3\xa4 yritystilaisuuksia._NEWLINE_Hussi on valmistunut Suomen urheiluopistosta vuonna 2012 liikuntaneuvojaksi. Lis\xc3\xa4ksi h\xc3\xa4n on kouluttautunut Spartan Bodyweight -ohjaajaksi vuonna 2015.\n_START_SECTION_\nBiisonimafia\n_START_PARAGRAPH_\nHussi tunnetaan nyky\xc3\xa4\xc3\xa4n my\xc3\xb6s Kai Rinkisen ja Janne Kaperin luotsaaman YouTube-kanava Biisonimafian n\xc3\xa4yttelij\xc3\xa4n\xc3\xa4. Hussi on esiintynyt heid\xc3\xa4n lukuisissa tuotannoissaan, kuten esimerkiksi MC-Helper 3 -nimisess\xc3\xa4 tilannekomediasarjassa.\n_START_SECTION_\nFitnessurheilu\n_START_PARAGRAPH_\nHussi kilpaili vuonna 2010 Jutta Gustafsbergin luotsaamassa fitnessmallikilpailussa, jonka h\xc3\xa4n voitti. Voiton ansiosta h\xc3\xa4n sai sopimuksen Promodel-mallitoimiston kanssa. Hussi kilpaili Helsingiss\xc3\xa4 j\xc3\xa4rjestetyiss\xc3\xa4 Fitness Classics 2013 -kilpailuissa ja sijoittui kolmannelle sijalle. Vuonna 2014 Hussi osallistui ensimm\xc3\xa4ist\xc3\xa4 kertaa bikinifitnessin Suomenmestaruuskilpailuihin juniorisarjassa, jossa h\xc3\xa4n sijoittui toiseksi._NEWLINE_Sittemmin Hussi on lopettanut fitnessurheilun. H\xc3\xa4n kertoi syyksi liian stressin ja uupumisen.'